
Nehémiás II. Az imádság jelentősége.
Igeolvasás:2Móz.32:7-14 / Textus: Neh.1:8-11 /Énekek:512,32,372
Isten, az Ő munkájának elvégzésére mindig embereket választ ki és hív el. Különös embereket. Választását sokszor nem értjük, sokszor próbálunk valamiféle emberi logikát keresni döntéseiben, de nem mindig sikerül. Ki érti, hogy Isten miért egy pohárnokot választ ki Jeruzsálem újjáépítésére és miért nem egy építészmérnököt? Ki érti, hogy Isten épp minket választott ki Budapesten az Ő országa építésére. Hát nem voltak ügyesebbek, ékesszólóbbak, bátrabbak, képzettebbek, mint mi? Bizonyára voltak, Istennek mégis úgy tetszett, hogy téged hívott el és engem, azóta pedig azon munkálkodik, hogy alkalmassá tegyen a feladatra. Hiába, az Ő gondolatai nem a mi gondolataink, de mivel Ő tökéletes, mindig helyesen cselekszik. Akikről mi azt gondoltuk, hogy soha nem lesznek alkalmasok Isten Országának építésére, Isten kiválasztása és elhívása alkalmassá tette őket. Akikről pedig azt gondoltuk, hogy alkalmasak lesznek, a legtöbben kudarcot vallottak és sokan, már nincsenek is itt a gyülekezetben.

Ki érti azt, hogy ahol Isten építkezni kezd, először nem vállalkozó kedvet ad, hanem imádságra indít. Isten országának építői, minden időben imádkozó emberek voltak. Jó lenne meglátni, megérteni és megtanulni azt az igazságot tőlük, hogy Isten országának az építése, ma sem azzal kezdődik, hogy mi kitalálunk valamit és megcsináljuk. Jeruzsálem falainak az építése, nem a kövek faragásával és egymásra illesztésével kezdődött, hanem Isten kiválasztásával és Nehémiás imádságával. Az építkezés, Istennél mindig imádsággal kezdődik. A mi emberi logikánk, nem így működik. Mi rögtön készek vagyunk nagyszerű tervekkel és a legtöbbször azonnal hozzá is látunk azok megvalósításához. Meg kellene változnia a gondolkozásunknak ezen a téren és az imádság terén is. Mi úgy gondolkozunk az imádságról, ahogyan őszinte pillanatainkban ki is szoktuk mondani: „Itt már nem segít más, csak az imáság.”Mondjuk ezt azután, miután kudarcot vallottunk saját terveinkkel, amelyekre kegyesen Isten áldását is kértük. Nem imádsággal kellette volna kezdenünk? „De, hát kinek van ideje manapság imádkozni és Istenre várni?” Isten Országa építőinek volt és van idejük ma is az imádságra. Mi nem arra kaptunk elhívást, hogy a saját terveinket, önmagunkat valósítsuk meg az egyházban. Mi Isten terveit, akaratát szeretnénk megvalósítani, szeretnénk együtt munkálkodni Vele ezek megvalósításban. Ahhoz pedig, hogy Isten terveit megértsük, imádkoznunk kell, és gyakran türelmesen várakoznunk kell, mert az Istennek van ideje, az Ő órája nem a mi óránk szerint jár. Az imádság, többet ér a legprofibb diplomáciánál, a leg alaposabb marketing munkánál, mert Isten tartja a kezében minden ember szívét, még a királyokét is. Az Úr, akkor kezdett mindig valami újat az Ő népének életében, amikor az alázattal és bűnbánattal, imádságban közeledtek felé. 
Térjünk vissza Nehémiás imádságára, aki, mint láttuk, rendíthetetlen hittel, mély érzelmekkel, őszinte bűnbánattal imádkozott és járt közben Izraelért. Aztán, egy hirtelen fordulattal, emlékeztette Istent a Mózesnek tett ígéreteire és könyörögni kezdett népéért. Vizsgálódásunk tárgya, ma a könyörgés. Vizsgáljuk meg ma egy kissé közelebbről Nehémiás könyörgését és Mózes könyörgését, mert Nehémiás imádsága, itt jó érzékelhető módon Mózes gondolataival volt átitatva. Nézzük meg, mit tudhatunk meg az imádságnak erről a műfajról?
Mi is a könyörgés? Az, amikor egy ember lelki megrendültségében, a kétségbeesésének egy adott pontján, halált megvető bátorsággal, már-már vakmerően oda áll Isten elé és kér Tőle valamit.

Vajon élhetünk ezzel az eszközzel mi is, vagy csak a nagyok kiváltsága volt ez? Azt látjuk, hogy Isten emberei minden időben éltek az imádságnak ezzel a műfajával. Ábrahám könyörgött Sodomáért, Mózes könyörgött népéért, Nehémiás és Pál is ezt tette. Tehát a könyörgés egy olyan eszköz, amellyel bátran élhetünk mi is.

Meddig mehetünk el könyörgésünkben? Nem szemtelenség, nem ellenszegülés a szent Istennel szemben, amikor arra próbáljuk rávenni őt, hogy gondolja meg magát valami kapcsán? Hiszen Ő egy szuverén Isten, aki változhatatlan, aki mindent eleve elrendelt, amit tesz. Akkor mégis, hogyan gondolhatná meg magát? Ha a tökéletes Istent nem lehet eltéríteni előre elrendelt terveitől, akkor mi haszna az emberi szónak, könyörgésnek? 
Ezt a látszólagos ellentmondást, csak úgy tudjuk feloldani, ha megértjük, hogy az imádság kezdeményezője nem az ember, hanem Isten. Az igazi imádság válasz arra, amit Isten mond, vagy tesz. Nehémiás lehet, hogy nem tudta, de később minden bizonnyal megértette, hogy Isten hozta elé azokat az embereket, Isten hívta fel a figyelmét Jeruzsálem elveszett állapotára. Az ő imája, csupán válasz volt Isten felhívására. Ha pedig ez így van, akkor a könyörgés, amit Istenhez intézünk, az is Isten örökkévaló rendeléséből van. Azt hisszük ugyan, hogy mi vagyunk a kezdeményezők, de egy nap rájövünk, hogy a Szentlélek vezetett bennünket. Azt kértük csak Tőle olyan vakmerően, amit Isten megígért, amit Isten amúgy is adni akart. Isten pedig örömét lelte abban, hogy ígéreteire emlékeztettük Őt és azokat végrehajthatta valakinek az életében. Isten örömét leli abban, hogy gyermekeit, ily módon is bevonhatja örökkévaló tervei megvalósításába és hittapasztalatokkal gazdagíthatja.
Látva hitvalló őseink könyörgéseit, azt kell mondanunk, hogy négy fontos alapfeltétele van a könyörgésnek: 1. A saját életünkről való lemondás. 2. Testvéreink, embertársaink iránt érzett szeretet.3. Isten dicsőségének a féltése.4. Isten Igéjének, ígéreteinek az ismerete.
Ha ezek megvannak bennünk, bátran számon kérhetjük Istentől könyörgéseinkben azt, amit Ő megígért. Ha így könyörgünk, biztosak lehetünk abban, hogy Ő meghallgat és válaszolni fog.
 Négy hónap telt el Hanáni érkezésétől addig, míg megszólította őt a király. Mit csinált eddig Nehémiás? Mire kellett neki ez a sok idő? Ezt a rövid kis imádságot ismételgette hónapokon át? Nem gondolnám. Ez a rövidke imádság, egy valódi igazgyöngy, ami négy hónap gyötrelmes vívódásából született. Minden bizonnyal, számtalan kérést fogalmazott meg ez alatt az idő alatt Nehémiás és tárt Isten elé, míg meg nem értette és ki nem mondta azt az egyet, amit Isten várt tőle. Erre a hosszú időre, nem Istennek volt szüksége, hanem Nehémiásnak.  Mert az imádság, nem csak egy monológ, amit elmond az ember Istennek, hanem Isten akaratának a megértése. A jó imádságban, mindig ott van a kérdés: „Mik a terveid Uram ezzel a helyzettel?” A jó imádság az, amikor azért imádkozunk, amiért kell, amiért Isten akarja, hogy imádkozzunk. Istennek sokszor sok időt kell eltöltenie azzal, hogy rendet tegyen az elménkbe, a gondolataink között, hogy felfedhesse előttünk terveit. Ehhez kellenek a csendességek, a Rá figyelés, az elmélkedés. Nehémiás, miközben Istenre várt, megértette, hogy neki kell odaszánnia az életét és elmenni Jeruzsálembe. (Példa az újságok elhozásáról) Hányszor előfordult már, hogy valamiért imádkoztunk és imádság közben egész más irányba vezette a Lélek a gondolatainkat. Én a világmisszióról akartam Vele beszélni, vagy Budapest evangelizációjáról, de Ő egy konkrét bűnömről szeretett volna velem beszélni. Személyes tapasztalatom, hogy épp az imaközösségek ideje alatt, Isten sok olyan kérdésben adott világosságot, amire imádságomban nem is kerestem választ.
 Ha Isten nekünk mutat meg egy szükséget, azt a legtöbbször azért teszi, mert nekünk kell kezdenünk azzal valamit és nem másnak. Nem annak, aki eszünkbe jut, hogy ő biztos segíthetne, mert neki rendelkezésére állnak azok a források és eszközök, amelyekre most szükség lenne. Mi szeretünk mások szemével nézni és mások fülével hallgatni akkor, ha látunk egy szükséget és szeretjük magunkat felmenteni a segítségnyújtás kötelessége alól az által, hogy másokra mutogatunk. Ha neked mutatott meg egy szükséget az Úr, arról veled szeretne beszélni és nem mással.
Egy ilyen nagy ívű imádság után, szinte csalódás a számunkra, hogy Nehémiás csak ennyit kér. „Adj sikert szolgádnak, add, hogy legyen hozzá irgalmas az az ember.”De, ha jobban bele gondolunk ebbe a kérésbe, azonnal észrevesszük, hogy ez a jelentéktelennek tűnő kérés, mégis a legfontosabb kérés. Ezen a kérésen múlt Nehémiás küldetésének a sikere. Ha elnyeri a király jóindulatát, támogatását, nyert ügye van, szabad az út előtte. Nehémiás pont azért imádkozott, amiért kellett. Isten pedig meghallgatta imáját és ezt azzal hozta tudomására, hogy a király rákérdezett Nehémiás szomorúságának okára. Imájára megkapta a választ és ez mekkora öröm és megerősítés lehetett a számára.
Mi szeretünk mindenért aprólékosan, minden részletre kiterjedően imádkozni, ezért sokszor egész imalistákkal érkezünk Isten elé. Közben pedig, csak a leglényegesebb dolgokért kellene imádkoznunk. Mivel kevés időt töltünk Isten lábainál, hiányzik belőlünk az a bölcsesség, hogy Isten szerint gondolkozzunk, imádkozzunk és meglássuk a szükségben azokat a pontokat, ahol megfordulhatnak az események. Hosszú imakérések helyett, sokszor elég lenne egyetlen kérés.
A történészek nagy hadvezérekről jegyezték fel azt, hogy zseniális elméjük volt. Általában kiválasztottak maguknak egy magasabban fekvő pontot a csatatér közelében, ahonnan jó rálátásuk volt a csata eseményeire. Onnan figyelték tábornokaikkal együtt a csata kimenetelét. Elemző elméjük, miután kiértékelte a látottakat, hamar elvezette őket a siker, a győzelem kulcsához. A siker kulcsa, általában egyetlen kulcsfontosságú lépés volt, amit a jó hadvezér egy idő után felismert és megtett. A nagy hadműveletek sorsát, a legtöbbször kicsiny, de sorsdöntő események döntötték el. Egy épület, egy magaslat elfoglalása, egy híd lerombolása, az utánpótlás elvágása. A tábornokok, a legtöbbször nem értették hadvezérük döntéseit, de mivel bíztak bennük, engedelmeskedtek és a sereget győzelemre vezették. A győzelemhez, a legtöbbször két dolog kell: jó hadvezér és engedelmes katonák.
Mi keresztyének is katonák vagyunk. Krisztus katonái. Nekünk olyan tábornokunk van, aki hatalmas győzelmet aratott már a Golgotán az ellenség felett. A háború végkimenetele nem kérdéses. Ellenségünk a Gonosz, halálos sebet kapott Krisztustól, de még nem halt meg. Hívő életünk ezért szakadatlan harc, mert amíg ebben a testben élünk, amíg a mi győztes hadvezérünk vissza nem tér, ellenségünk haláltusája közben, szövetkezve a világgal és a testtel, ádáz küzdelmet folytat ellenünk, szüntelen az életünkre tör. Ebben a nehéz helyzetben egyetlen reménységünk van, hogy olyan hadvezérünk van, aki nem hagyott bennünket magunkra, hanem ma is ott áll a Golgota magaslatán és jól látja életünk hadszínterét. Tökéletes elméjével mindent tud, mindent lát, ismeri ellenségünket és jól ismer minket is. Ismeri minden helyzet megoldásának a kulcsát. Hitünk szemeivel szüntelenül láthatjuk őt, ha még nem vakította el valami a lelki látásunkat, Szentlelke által kapcsolatban vagyunk Vele. Láthatjuk ma is, amint ott áll őrhelyén és kezében, ellenőrzése alatt tartja a világtörténelem eseményeit. Ez a keresztyének legnagyobb reménysége ebben a mindig változó, bizonytalan világban. A kérdés csak az, hogy mi, az Ő tábornokai és katonái, életünk harcaiban figyelünk-e még Rá, vagy küszködünk, ahogyan tudunk, a saját erőnkből, össze-vissza vagdalva magunkat és másokat? Engedelmeskedünk-e az Ő parancsainak, akkor is, ha nem értjük azokat? 
Az evangélium arról szól, hogy Krisztus győzelme a miénk, hisz Ő helyettünk élt és halt meg, nekünk szerezte győzelmét a Golgotán. Mi mégis sokszor úgy élünk, mint vesztesek. Királyi gyermekek vagyunk és mégis úgy élünk, mint koldusok. A mi hadvezérünk, aki a legjobban ismer és szeret bennünket, látja szívünket, bukásainkat, veszteségeinket és ma szeretne megtanítani az Ő győzelméből élni minket. Ennek egyik első lépése, hogy megtanít bennünket jól imádkozni. Hittel, érzelemmel, bűnbánattal, közbenjárva, ha kell vakmerően könyörögve, önfeláldozóan, Istenre figyelve, Neki engedelmeskedve, a Lélek által vezetve. Segítsen bennünket a mi Urunk, hogy jó tanítványai lehessünk. Ámen
